Dornier Do 26

Το Dornier Do 26 ήταν τετρακινητήρια αεράκατος ολομεταλλικής κατασκευής που παρήχθη σε μικρούς αριθμούς από την γερμανική εταιρεία Dornier Flugzeugwerke λίγο πριν από το ξέσπασμα του Δευτέρου Παγκοσμίου Πολέμου. Είχε τετραμελές πλήρωμα και μπορούσε να μεταφέρει ως και τέσσερις επιβάτες ή 500 kg σε υπερατλαντικές πτήσεις.

Σχεδιασμός και ανάπτυξη 
Επρόκειτο για ένα αεροσκάφος με ιδιαίτερα κομψές αεροδυναμικές γραμμές, το οποίο σε ορισμένες περιπτώσεις αναφέρονταν και ως "η πιο όμορφη αεράκατος που κατασκευάστηκε ποτέ". Είχε πτέρυγες "σχήματος γλάρου" και στα ακροπτέρυγα υπήρχαν μικροί ανασυρόμενοι σταθεροποιητική πλωτήρες. Διέθετε τέσσερις κινητήρες diesel Junkers Jumo 205C, ομαδοποιημένους ανά δύο σε ωστική-ελκτική διάταξη. Το ουραίο ήταν συμβατικής σχεδίασης.

Επιχειρησιακή ιστορία

Προπολεμική περίοδος 
Το 1937 η Deutsche Lufthansa παρήγγειλε τρία Do 26, που ήταν σχεδιασμένα να απονηώνονται με καταπέλτη από ειδικά εφοδιαστικά πλοία προκειμένου να πραγματοποιήσουν υπερατλαντική πτήση. Πρώτο ολοκληρώθηκε το Do 26 A D-AGNT V1 Seeadler και πραγματοποίησε την παρθενική του πτήση την 21η Μαΐου 1938 με χειριστή τον Έριχ Γκούντερμαν (Erich Gundermann). Στις 23 Νοεμβρίου ακολούθησε το δεύτερο, το D-AWDS V2 Seefalke. Οι δύο αεράκατοι παραδόθηκαν στην Deutsche Lufthansa πριν από το ξέσπασμα του Δευτέρου Παγκοσμίου Πολέμου, όμως εξαιτίας των αντιδράσεων των Αμερικανών δεν πραγματοποίησαν τελικά συνδέσεις με προορισμό τις ΗΠΑ. Το 1939 ξεκίνησαν οι πτήσεις αεροπορικού ταχυδρομείου ανάμεσα στο Bathurst και το Natal στη Νότιο Αφρική. Το τρίτο αεροσκάφος, το Do 26 B D-ASRA Seemöwe, ολοκληρώθηκε λίγο πριν αρχίσει ο παγκόσμιος πόλεμος.

Αξιομνημόνευτη είναι η πτήση του V2 Seefalke την 14η Φεβρουαρίου 1939 με χειριστή τον Siegfried Graf Schack von Wittenau, βετεράνο πιλότο της Lufthansa. Το αεροσκάφος πραγματοποίησε ταξίδι 10.700 km προκειμένου να μεταφέρει 580 kg ιατροφαρμακευτικού υλικού στην Χιλή που είχε πληγεί από μεγάλο σεισμό.

Β' Παγκόσμιος Πόλεμος 
Με το ξέσπασμα του πολέμου τα τρία Do 26 εντάχθηκαν σε υπηρεσία με την Luftwaffe. Επίσης κατασκευάστηκαν τρεις επιπλέον αεράκατοι (V4 - V6) της έκδοσης C με ισχυρότερους κινητήρες Junkers Jumo 205D των 880 hp και αμυντικό οπλισμό.

Επίθεση στη Νορβηγία 

Τον Απρίλιο και τον Μάιο του 1940 έλαβαν χώρα οι επιχειρήσεις για την κατάληψη της Νορβηγίας. Στην εκστρατεία αυτή αξιοποιήθηκαν και τα Do 26, που ανέλαβαν την μεταφορά προμηθειών, στρατιωτών και τραυματιών προς υποστήριξη των αποκομμένων γερμανικών δυνάμεων στην περιοχή του Νάρβικ. Τρεις από τις αερακάτους χάθηκαν κατά την διάρκεια της μάχης:

 Στις 8 Μαΐου 1940 το V2 (πρώην Seefalke) κατερρίφθη από μαχητικά Blackburn Skua του αεροπλανοφόρου HMS Ark Royal, ενώ μετέφερε στρατιώτες στο Νάρβικ. Πραγματοποίησε αναγκαστική προσγείωση στο  Efjorden και πλήρωμα και στρατιώτες αιχμαλωτίστηκαν έπειτα από σκληρή μάχη με τις νορβηγικές δυνάμεις. 

 Στις 28 Μαΐου 1940 τα V1 (πρώην Seeadler) και V3 (πρώην Seemöwe) χτυπήθηκαν και βυθίστηκαν από τα πυρά τριών Hawker Hurricane ενώ βρίσκονταν στα ανοικτά του Νάρβικ.

Μετέπειτα χρήση 
Το V5 χάθηκε στις 16 Νοεμβρίου 1940, με απώλεια του πληρώματός του, αφού απονηώθηκε από το πλοίο Friesenland. στην Βρέστη. Τα V4 και V6 ήταν ακόμα σε χρήση το 1944, όμως η κατάληξη τους δεν είναι γνωστή.

Εκδόσεις 
Do 26A
Δύο πρωτότυπα. Το πρώτο ονομάστηκε V1 (D-AGNT Seeadler) και το άλλο V2 (D-AWDS Seefalke).

Do 26B
Το τρίτο πρωτότυπο. Έφερε την ονομασία V3 (D-ASRA Seemöwe).

Do 26C
Στρατιωτική έκδοση για την Luftwaffe, με κινητήρες Junkers Jumo 205D και οπλισμό αποτελούμενο από ένα πυροβόλο MG 151/20 των 20 mm και τρία πολυβόλα MG 15 των 7,92 mm. Κατασκευάστηκαν τρία αεροσκάφη, ενώ τα προαναφερθέντα V1, V2 και V3 μετατράπηκαν αντιστοίχως.

Χρήστες 
 Γερμανία
Η Deutsche Lufthansa αξιοποίησε στα 1938-39 τα δύο Do 26A και το μοναδικό Do 26B. Όταν ξέσπασε ο πόλεμος τα τρία αεροσκάφη παραδόθηκαν στην πολεμική αεροπορία.
Luftwaffe

Διασωζόμενα αεροσκάφη 
Μεταπολεμικά εντοπίστηκαν τα συντρίμμια των V1 Seeadler και V3 Seemöwe στα ανοικτά του Νάρβικ. Το Seemöwe ανασύρθηκε, όμως η άτρακτος και οι πτέρυγες του Seeadler παραμένουν εκεί μέχρι σήμερα. Κομμάτια του Seeadler, όπως το πάνελ οργάνων του κόκπιτ και μία έλικα, εκτίθενται στο Πολεμικό Μουσείο του Νάρβικ. Άλλη έλικα βρίσκεται στην αερολέσχη του Bodø, επίσης στη Νορβηγία.

Δείτε επίσης 
 Κατάλογος αεροσκαφών του Β' Παγκοσμίου Πολέμου

Παραπομπές

Βιβλιογραφία 

 

Αεράκατοι
Εμβολοκινητήρια στρατιωτικά αεροσκάφη
Do 26
Αεροσκάφη του Β' Παγκοσμίου Πολέμου